ครม. เห็นชอบให้แก้ไขสัญญาดำเนินกิจการดาวเทียมสื่อสารภายในประเทศ ฉบับที่ 5
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี มีมติเห็นชอบแนวทางการดำเนินการตามสัญญากิจการดาวเทียมไทยคม เนื่องจากสัญญาสัมปทาน โครงการดาวเทียมสื่อสารภายในประเทศไทย ซึ่งมีระยะเวลาสัมปทาน 30 ปี จะสิ้นสุดสัญญาในวันที่ 10 กันยายนนี้ ที่ประชุมคณะรัฐมนตรี จึงมีมติเห็นชอบอนุมัติให้แก้ไขสัญญาดำเนินกิจการดาวเทียมสื่อสารภายในประเทศ ที่มีการแก้ไขสัญญาฉบับที่ 5 ตามที่กระทรวงดิจิทัลเพื่อเศรษฐกิจและสังคม หรือดีอีเอส เสนอ โดยเห็นควรให้บริษัท อินทัช โฮลดิ้ง จำกัด (มหาชน)  หรือบริษัท ชิน คอร์ปอเรชั่น เดิม ถือหุ้นในบริษัท ไทยคม จำกัด (มหาชน) ไม่ต่ำกว่าร้อยละ 51  ของจำนวนหุ้นทั้งหมดและให้กระทรวง ดีอีเอส ดำเนินการแก้ไขสัญญาตามขั้นตอนพระราชบัญญัติการร่วมลงทุนระหว่างรัฐและเอกชน พ.ศ. 2562 โดยตามหลักการดาวเทียมถือเป็นสมบัติของชาติ โดยบริษัท ชิน คอร์ปอเรชั่น ต้องถือหุ้นในกิจการไทยคม ไม่น้อยกว่าร้อยละ 51 แต่ได้มีการแก้ไขสัญญาในฉบับที่ 5 ให้ลดการถือหุ้นลงเหลือร้อยละ 40 ซึ่งเรื่องดังกล่าวไม่มีการเสนอต่อที่ประชุมคณะรัฐมนตรีเห็นชอบ ต่อมาศาลฎีกาแผนกคดีอาญา ของผู้ดำรงตำแหน่งทางการเมืองได้มีคำวินิจฉัยว่าการที่ลดอัตราส่วนผู้ถือหุ้นจากร้อยละ 51 เหลือร้อยละ 40 เป็นการกระทำที่เอื้อประโยชน์ให้แก่ บมจ.ชิน คอร์ปอเรชั่น และ บมจ.ไทยคม ผู้รับสัมปทานจากรัฐบาล โดยไม่สมควร การที่ระบุให้ถือหุ้นขั้นต่ำอย่างน้อยร้อยละ 51 เพื่อที่เป็นการยืนยันว่านิติบุคคลไทยเป็นเจ้าของในบริษัทดังกล่าว จึงมีมติอนุมัติมติให้กลับไปตามเดิมคือให้ บริษัท อินทัช โฮลดิ้ง จำกัด  (มหาชน) ถือหุ้นอย่างน้อยร้อยละ 51